Grondgryppoging in Witrivier afgeweerDie polisie op die toneel. Foto: Verskaf Die burgerregte-organisasie AfriForum het Sondag in samewerking met die polisie gehelp om grondgrypers te verhoed om privaat grond in die Witrivier-omgewing in Mpumalanga onregmatig te beset. Hillel Coetzer, AfriForum se streeksveiligheidskoördineerder vir Gauteng, Limpopo en Mpumalanga (Noord-Streek), het Maandag aan Maroela Media gesê ŉ groep van sowat 300 grondgrypers het omstreeks 11:00 opgeruk en begin om ŉ boer van die omgewing se grond onregmatig te beset. “Daar is gepoog om die groep te verhoed om die grond te beset, waarna daar ŉ brand op die plaas gestig is,” het Coetzer gesê. Devon McCullough, die voorsitter van AfriForum se Nelspruit-buurtwag, het die boer na die naaste polisiestasie vergesel om ŉ saak van betreding aanhangig te maak, terwyl Joe Pelser, die voorsitter van AfriForum se Witrivier-buurtwag, die buurtwaglede gekoördineer het om saam met die brandweer die brand te bestry. “Die buurtwaglede het verhoed dat enige diere naby die brand kom. Die brand is later onder bedwang gebring sonder ŉ verlies aan lewe of enige skade aan strukture. Die boer het wel baie voer en weiding verloor,” het Coetzer gesê. Die grondbesetters is teen sowat 17:00 deur voortgesette pogings van die polisie en AfriForum van die gebied verwyder. Kol. Mtsholi Bhembe, provinsiale polisiewoordvoerder, het die voorval aan Maroela Media bevestig. Hy het gesê nege mense is tydens die voorval in hegtenis geneem op aanklagte van betreding en opsetlike saakbeskadiging. Die polisie het ook tydens die voorval beslag gelê op ŉ bakkie wat glo gebruik is om dié misdrywe te pleeg. Die nege verdagtes sal na verwagting vandag in die Witrivier-landdroshof verskyn. “Grondeienaars word aangeraai om by georganiseerde instellings soos AfriForum aan te sluit sodat ons in samewerking met grondeienaars hul eiendomsreg kan beskerm. Ons gemeenskappe kan hierdie tipe misdade teenstaan deur hulself te organiseer en die regte stappe te volg tydens hierdie voorvalle. Ons moet eenvoudig net gereed wees om binne die raamwerk van die wet op te tree, om te verseker dat ons ons gemeenskappe kan beveilig,” het Coetzer bygevoeg. “Ons moedig die publiek aan om betrokke te raak by jou plaaslike buurtwagte of veiligheidsinstansies om jou veiligheid te prioritiseer,” het Llewellynn Hemmens, koördineerder vir die Noord-Streek, gesê. AfriForum het die polisie se openbare orde-eenheid, blitspatrollie en honde-eenheid vir hul optrede en vinnige reaksie bedank. Die organisasie het ook die brandweer, ander buurtwagte en veiligheidsinstansies bedank wat betrokke was. Die polisie op die toneel. Foto: Verskaf